b'\n_START_ARTICLE_\nLuksemburg (mesto)\n_START_PARAGRAPH_\nLuksemburg [l\xc3\xbaksemburg-] (luksembur\xc5\xa1ko L\xc3\xabtzebuerg, nem\xc5\xa1ko Luxemburg), imenovan tudi Luksembur\xc5\xa1ko mesto (luksembur\xc5\xa1ko Stad L\xc3\xabtzebuerg, francosko Ville de Luxembourg, nem\xc5\xa1ko Luxemburg Stadt) je komuna s statusom mesta in glavno mesto Velikega vojvodstva Luksemburga. Le\xc5\xbei ob soto\xc4\x8dju rek Alzette in P\xc3\xa9trusse v ju\xc5\xbenem Luksemburgu in obsega tudi zgodovinski grad Luxembourg, ki so ga v zgodnjem srednjem veku ustanovili Franki in okrog katerega se je razvila sodobna dr\xc5\xbeava Luksemburg._NEWLINE_Leta 2005 je imela komuna Luxembourg 76.420 prebivalcev, kar je skoraj trikrat toliko, kot jih ima druga najbolj naseljena komuna. Skupaj z okoli\xc5\xa1kimi komunami Hesperange, Sandweiler, Strassen in Walferdange ima Luxembourg 103.973 prebivalcev. Mesto le\xc5\xbei v osr\xc4\x8dju Zahodne Evrope, okrog 188 km oddaljeno od Bruslja, 289 km od Pariza, 190 km od K\xc3\xb6lna._NEWLINE_Mesto Luxembourg je ban\xc4\x8dno in administrativno sredi\xc5\xa1\xc4\x8de ter eno najbogatej\xc5\xa1ih mest na svetu. Tu ima svoj sede\xc5\xbe ve\xc4\x8d ustanov Evropske unije, med drugim tudi Evropsko sredi\xc5\xa1\xc4\x8de pravice, Ra\xc4\x8dunsko sodi\xc5\xa1\xc4\x8de Evropske unije in Evropska investicijska banka.'